Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр. 60/20), постапувајќи по Жалбата изјавена од А.Ч., поднесена против Решение на Институтот на сметководители и овластени сметководители, по предметот Барање за пристап до информации од јавен карактер, на ден 25.06.2026 година, го донесе следното:

Р Е Ш Е Н И Е

1.Жалбата изјавена А.Ч., поднесена против Решение на Институтот на сметководители и овластени сметководители бр.03-379/2 од 09.04.2026 година, заведена во Агенцијата со бр.08-171 на 08.06.2026 година, по предметот Барање за пристап до информации од јавен карактер, СЕ ОДБИВА како неоснована.
2.СЕ ПОТВРДУВА Решението на Имателот на информација бр.03-379/2 од 09.04.2026  година.
О Б Р А З Л О Ж Е Н И Е

А.Ч., како што е наведено во Жалбата, на 23.03.2026 година поднелa Барање за пристап до информации од јавен карактер до Институтот на сметководители и овластени сметководители, со кое побаралa по е-маил да и се достави електронски запис од следната информација: 
„Барам конкретен одговор на прашање, не правно толкување или мислење, по однос на следното: Дали документот со назив Финансиска картица на кредит на физичко лице, издадена од Финансиско друштво Креди Јес, претставува по својата содржина, правна природа и законска форма извод од деловна книга за парични обврски, односно дали во неа се прикажани точни податоци во однос на: пресметките на главниот долг, пресметките на исплатениот дел од кредит, пресметките на висината на казнената камата, како и пресметките на висината на договорната камата согласно сметководствените и даночните прописи и стандарди. Во прилог ви ја доставувам фин. картица за кредит на физичко лице од фин. друштво...”.
Имателот на информации на ова Барање одговорил до Барателот на информации со доставување на Решение со архивски бр.03-379/2 од 09.04.2026  година, во кое наведува дека барањето „се одбива“. Во Образложението на Решението, повикувајќи се на исклучок од слободниот пристап до информации, наведен во член 6 став 1 точка 4 од Законот за слободен пристап до информации од јавен карактер, е наведено дека „...бараните информации се однесуваат на финансиски податоци и пресметки кои се предмет на тековна постапка број ПЛ1-П-230/25 пред Основен граѓански суд Скопје. Откривањето на овие информации во оваа фаза би можело да има штетни последици за текот на постапката, вклучувајќи, но не ограничувајќи се на, компромитирање на докази, влијание врз сведоци или странки, или попречување на способноста на надлежните органи да донесат непристрасна одлука“.
Незадоволна од добиениот одговор, Барателката на информацијата, во законски предвидениот рок, поднела Жалба заведена во Агенцијата под бр.08-171 на 08.06.2026  година. Во жалбата е наведено: „Јас...побарав од Институтот да ми достави конкретен одговор, а не да се вмеша во некоја ситуација која нема врска со поднесеното барање...избегнувајќи да даде конкретен одговор на поставеното прашање, се поврзал надвор од нивните законски ингеренции со финансиско друштво Креди Јес, нанесувајќи ми штета како подносител на барањето...“.
Агенцијата со електронски допис бр.08-171 од 08.06.2026 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.
Имателот на информации на 22.06.2026 година до Агенцијата достави Одговор на жалба бр.03-567/2 од 12.06.2026 година, заведен во Агенцијата со број 08-171. Во него е наведено дека „...Решението беше уредно образложено и засновано на одредбите од Законот за слободен пристап до информации од јавен карактер...Законот го уредува правото на пристап до постоечки информации со кои располага имателот. Барањето на Жалителот не се однесува на добивање документ или податок кој Институтот го поседува, туку бара од Институтот да изврши анализа, верификација и да даде стручно мислење за тоа дали пресметките на трето правно лице („Креди ЈЕС ДОО Скопје“) се во согласност со прописите. Ова претставува барање...за изготвување на експертиза или вештачење, што не е предмет на уредување на ЗСПИЈК. Институтот, согласно своите надлежности утврдени во член 16 од Законот за вршење на сметководствени работи, нема јавно овластување да дава стручни мислења и анализи за финансиското работење на трети лица по барање на граѓани...Дури и ако се занемари фактот дека се бара создавање на нова информација, барањето на Жалителот со право е одбиено врз основа на член 6 став 1 точка 4 од ЗСПИЈК...Во конкретниот случај, од приложената документација и од самото барање, недвосмислено произлегува дека се работи за должничко-доверителен однос кој е предмет на спор. Институтот, постапувајќи со должно внимание, утврди дека помеѓу финансиското друѓтво „Креди ЈЕС ДОО Скопје“ и Жалителот се води граѓанска постапка пред Основниот граѓански суд Скопје...постоењето на судска постапка е добиена од доказниот материјал приложен кон Барањето“. 
Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата ја одби како неоснована, а Решението бр.03-379/2 од 09.04.2026 година на Имателот на информации го потврди, поради следното: 
       По разгледувањето на предметното Барање, Жалбата, оспореноето Решение и Одговорот на жалба на Имателот на информации, Агенцијата констатира дека во конкрениот случај, Имателот на информации постапил во целост согласно одредбите на Законот за слободен пристап до информации од јавен карактер. Имателот на информации со донесување на Решение правилно го одбил барањето на Барателот согласно член 6 став 1 точка 4 од Законот за слободен пристап до информации од јавен карактер, спроведувајќи го и задолжителниот Тест на штетност наведен во член 6 став 3 од истиот Закон. 
Согласно член 6 став 1 точка 4 од Законот за слободен пристап до информации од јавен карактер, имателот на информации може да одбие барање за пристап до информација  која врз основа на закон претставува информација стекната или составена за истрага, кривична или прекршочна постапка, за спроведување на управна и на граѓанска постапка, а чие давање би имало штетни последици за текот на постапката..   
Дополнително, Агенцијата по разгледување на Жалбата и сите списи во врска со предметот, утврди дека во конкретниот случај, Барателот на информации со поднесеното Барање за пристап до информации од јавен карактер од 23.03.2026 година до Институтот на сметководители и овластени сметководители поставува прашање, со кое се бара толкување на законски или подзаконски одредби, што Имателот на информации не е должен да го изврши согласно Законот за слободен пристап до информации од јавен карактер, односно да создава нови информации со цел да го задоволи Барателот во однос на поставеното прашање.
Агенцијата му укажува на Барателот на информации дека, согласно член 3 став 1 алинеа 2 од Законот за слободен пристап до информации од јавен карактер  „информација од јавен карактер“ е информација во која било форма што ја создал или со која располага имателот на информацијата согласно со неговите надлежности.
[bookmark: _GoBack]Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 
Ова Решение е конечно во управната постапка и против него нема место за жалба.
	ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.
									Директор,
                                                                                                                 Петар Гајдов

